විශේෂ ගණයේ අපරාධකරුවන් නියමිත සිරමැදිරියේ නොරඳවා කාන්තාවන් රඳවා තබන සිරමැදිරියේ රඳවා තැබීම මගින් බන්ධනාගාර නිලධාරීන් සැකකරුවන්ට පලා යෑමට අවස්ථාව ලබා දී ඇති බවට මාළිගාකන්ද අධිකරණයේ සැකකරුවන් 11 දෙනකු පලා යෑමේ සිද්ධිය සම්බන්ධයෙන් පරීක්‍ෂණ පැවැත්වූ මරදාන පොලිසිය අධිකරණයට කරුණු වාර්තා කොට තිබිණි.බන්ධනාගාරය විසින් මීට ප්‍රථම  විශේෂිත සිරකරුවන් අධිකරණය වෙත ඉදිරිපත් කරන අවස්ථාවලදී පොලිසිය වෙත දුරකථන පණිවිඩ ලබා දෙන නමුත් ඉකුත් (7) මෙවැනි පණිවිඩ ලබා දී නොමැති බවට ද කරුණු අනාවරණය වී තිබේ.තවද කාන්තා සිරමැදිරියේ ජනේලය අඩි 3 1/2 ක උසින් පිහිටා ඇති බවත්, එලෙස අනාරක්‍ෂිත වූ කුටියකට මේ දරුණු අපරාධකරුවන් රඳවා තැබීම සංවිධානය වී පලා යෑමට අවස්ථාවක් ලබා දීමක් ලෙසට සැක පහළ වන බවට ද එම වාර්තාව මගින් වැඩිදුරටත් කරුණු දක්වා තිබිණ.සිද්ධිය සැලවූ වහාම බස් නැවතුම්පළවල්, දුම්රිය නැවතුම්පළවල් හා හදිසි ඇමතුම් මගින් කොළඹ අවට සියලු පොලිස් ස්ථානවලට දැනුම් දී සැකකරුවන් අත්අඩංගුවට ගැනීමට පොලිසිය පියවර ගත් බවට කරුණු අනාවරණය විය.කොම්පඤ්ඤවීදිය පොලිසියේ සොකෝ කණ්ඩායම, නිල සුනඛ අංශය මෙන්ම ඇඟිලි සටහන් දෙපාර්තමේන්තු නිලධාරීන් සිද්ධිය ස්ථානය පරීක්‍ෂාවට ලක්කොට තිබිණ.